IOK bekommerd ná bohaai oor kaartjies vir Londen-spele | Nuus24
IOK bekommerd ná bohaai oor kaartjies vir Londen-spele
Londen – Die Internasionale Olimpiese Komitee (IOK) het vroeg Sondag gesê hy sal 'n ondersoek van stapel stuur ná 'n nuusberig wat beweer het dat verskeie nasionale olimpiese komitees en herverkopers bereid was om kaartjies vir die Olimpiese Spele in Londen op onwettige maniere te verkoop.Die IOK het in 'n verklaring gesê sy uitvoerende raad het 'n noodvergadering belê, en het gesê enige bewyse van oortredings moet aan die komitee se raad vir etiek voorgelê word.Die Britse Sunday Times het in 'n berig beweer dat amptenare en agente van 54 lande bereid was om die IOK se streng reëls oor kaartjieverkope te breek.Die IOK het gesê "verskeie nasionale olimpiese komitees en agente was volgens die berig bereid om die reëls te breek deur aan te bied om kaartjies buite hulle grondgebied te koop en verkoop, deur kaartjies teen hoër pryse te verkoop, of deur kaartjies aan onwettige herverkopers te verkoop."Die IOK neem hierdie bewerings baie ernstig op... As enige oortredings bewys word, sal die organisasie optree teen diegene wat betrokke is." – Volg Nuus24 op Twitter.